Broj: 711-I-1239-P-60/21-05-19

Zagreb, 9. srpnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave protiv** **dužnosnika Bojana Simoniča, općinskog načelnika Općine Lovran** na 134. sjednici, održanoj 9. srpnja 2021.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Bojana Simoniča, općinskog načelnika Općine Lovran, neće se pokrenuti, s obzirom da iz prikupljenih podataka i dokumentacije, u vezi okolnosti da je dužnosnik pogodovao investitoru koji mu je odrađivao privatne poslove na način da mu je dao odobrenje da na štetu drugih vlasnika protuzakonito proširi put do svoje nekretnine, ne proizlazi da je u postupanju dužnosnika došlo do moguće povrede odredbi ZSSI-a.**

Obrazloženje

 Povjerenstvo je dana 9. ožujka 2021.g. zaprimilo neanonimnu prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-924-P-60/21-01-4. U predmetnoj prijavi navodi se kako je u 12 mjesecu 2020.g. uočeno da je ………….. razrušio stoljetni put k. č. ……., ZK odjel ……, k.o. …… i proširio ga do širine četiri metra da bi dobio pristup do svoje čestice na uštrb drugih čestica (čestica …………..) koje su u privatnom vlasništvu i vlasništvu Općine Lovran. Nadalje navodi se da je …………. radio na imanju načelnika Bojana Simoniča i odrađivao mu poslove te je zbog toga dobio blagoslov da protuzakonito učini put do svoje nekretnine, a da mjerodavne institucije nisu izašle na uviđaj i nije napravljen Zapisnik o uništavanju javnog dobra niti je isto prijavljeno mjerodavnim institucijama. Navodi se i da prijavitelj sumnja kako je načelnik počinio više kaznenih djela kao što su trgovanje utjecajem, zlouporaba položaja i ovlasti, nezakonito pogodovanje i pomaganje u nezakonitom pogodovanju.

 Dana 1. srpnja 2021.g. Povjerenstvo je zaprimilo dopunu prijave u kojoj se navodi kako se dana 20. svibnja 2020.g. dogodila prometna nezgoda koju je prouzročio načelnik Bojan Simonič vozilom u vlasništvu Općine Lovran kojeg načelnik koristi 24 sata. Nadalje, navodi se da je šteta na automobilu prijavljena tek pet dana nakon nesreće, a mora biti prijavljena 24 sata nakon nesreće pa postoje indicije da je načelnik bio nadrogiran, a prisustvo droga u krvi nestaje tek 5 dana od konzumacija istih.

 Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da je Bojan Simonič obnašao dužnost općinskog načelnika Općine Lovran u mandatu 2017.-2021.g. te da ponovno obnaša navedenu dužnost od 7. lipnja 2021.g. Slijedom navedenog, povodom obnašanja navedene dužnosti, dužnosnik Bojan Simonič obvezan je postupati sukladno odredbama ZSSI-a.

 Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

 Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Povjerenstvo je radi stjecanja saznanja od Općine Lovran zatražilo podatke jesu li na području Općine Lovran, točnije na području kat. čestice ………, k.o. ………., ZK odjel …….. vršeni radovi u obliku proširivanja cesta i puteva te ukoliko jesu tko je izvršitelj, odnosno investitor navedenih radova, koji je razlog izvršenja navedenih radova na predmetnoj čestici, je li izvršitelju Općina Lovran izdala dopuštenje za obavljanje navedenih radova i ukoliko jest temeljem kojeg pravnog akta. Nadalje, zatražen je i podatak je li Općina Lovran izašla na uviđaj vezano uz izvršavanje navedenih radova i je li o istima sastavljen zapisnik kao i jesu li predmetnim radovima vršena proširenja i ukoliko jesu koje su sve čestice zahvaćene predmetnim radovima.

Općina Lovran je odgovorila na traženje Povjerenstva navodeći da je 11. veljače 2020. godine Općina Lovran zaprimila zahtjev gospodina ……………, da mu se omogući pristupni put do kuće koja je izgrađena na nekretninama u njegovom vlasništvu na k.č. ……………, obje u k.o. ……….., i to preusmjeravanjem postojećeg slijepog puta na k.č. …………. sa proširenjem na k.č. …………. u k.o. …………, jer je jedini pristup nekretnini uska pješačka staza koja ne zadovoljava potrebe objekta. Nadalje, navodi se da je Općina Lovran 6. travnja 2020. godine izdala načelnu suglasnost za izvedbu pristupnog puta širine 3m uz uputu da je prije izvedbe radova, sukladno odredbama članka 41. Zakona o vlasništvu i drugim stvarnim pravima, podnositelj zahtjeva dužan ishoditi suglasnost svih suvlasnika na k.č. …….. u k.o. ……….. Na opisani način omogućilo bi se i povezivanje k.č……… i k.č. ……. k.o. …….., nekretnina koje dijeli predmetni ogranak k.č. …… k.o. …….., u kojima je Općina Lovran jedan od suvlasnika u 12/24 dijela. Nadalje, navodi se da je dana 23. studenog 2020. godine zaprimljen novi zahtjev gospodina ………. da mu se kao jednom od suvlasnika u udjelu od 8/24 dijela, omogući kupnja suvlasničkog udjela 12/24 Općine Lovran u grč. ….. i ……, te spomenute k.č. ………. i k.č. …… sve u k.o. ………, uz obrazloženje da navedene nekretnine graniče s okućnicom objekta u njegovom vlasništvu te da je u tijeku izrada procjembenog elaborata. Nadalje, da je dana 14. travnja 2021. godine, u predmetu prodaje spomenutih nekretnina, očevidom izvršenim od strane referentice kojoj je predmet raspoređen, utvrđeno je da su već izvršeni zemljani radovi na proširenju pristupnog puta do k.č. …….. i …….., obje u k.o. …….., za koje Općina Lovran nije imala saznanja. Kako je utvrđeno da je izvođenje radova izvedeno bez potrebne dokumentacije to je o utvrđenom obaviještena građevinska inspekcija. Tijekom očevida izrađena je i fotodokumentacija koja je dostavljena u privitku. Nadalje, Općina navodi kako katastarska čestica ……. u k.o. ……….., sa upisanom kulturom ceste i putevi, upisana kao opće dobro u 4288/4824 dijela, u vlasništvu Općine Lovran u 338/4824 dijela, i u vlasništvu ……… u 198/4824 dijela, nije evidentirana u registru nerazvrstanih cesta Općine Lovran te da je suvlasnički udio ………… u naravi dio zemljišta površine 22 m2, kojeg je gospodin ………. otkupio od Općine Lovran za potrebe formiranja građevinske čestice. Isto tako navodi se i da je tijek postupanja bio uvjetovan bolovanjem komunalnog redara u prethodnom razdoblju, a zatim i samoizolacijom svih djelatnika u razdoblju 20. do 25. travnja 2020.godine.

Iz dostavljene dokumentacije Općine Lovran razvidno je da je dana 11. veljače 2020.g. gospodin ……….. zatražio da mu Općina Lovran, Odsjek za stambeno-komunalni sustav, poslove prostornog uređenja, zaštite okoliša, gospodarstvo, turizam i upravljanje imovinom omogući pristupni put do kuće koja je izgrađena na katastarskim česticama br. …….. i ……… u ………., preusmjeravanjem postojećeg puta br. z.č. ……….., koji je ucrtan uz parcelu ……….. uz obrazloženje da je vlasnik nekretnine u ……….. te da je jedini pristup ovoj nekretnini uska pješačka staza s južne strane i kao takva ne zadovoljava potrebe ovog objekta te da predlaže da se taj put skrati i usmjeri prema njegovoj kući kako bi mu se konačno omogućio prilaz.

Nadalje, utvrđeno je da je 7. travnja 2020.g. Općina Lovran dala suglasnost KLASA: 944-05/20-01/1, URBROJ: 2156/02-02-20-06 ………… da do svojih nekretnina probije pristupni put širine 3m do svoje kuće sukladno odredbama članka 41. Zakona o vlasništvu (NN 91/96, 152/14) uz napomenu da je stranka dužna ishoditi prije izvedbe radova suglasnost od svih suvlasnika na parceli k.č. …….., k.o. ………….

Nadalje, utvrđeno je da je 19. studenog 2020.g. gospodin ……….. Općini Lovran, Upravnom odjelu za samoupravu i upravu podnio Zahtjev za kupnjom nekretnina u vlasništvu Općine Lovran.

 Nadalje, da je 14. travnja 2021.g. viša stručna suradnica u području komunalnog gospodarstva Općine Lovran izašla na uviđaj na terenu i da je utvrdila kako se izvršilo proširenje pristupnog puta do objekta izgrađenog na k.č. ……. i ………., obje u k.o. ………… na dijelu k.č. ………. u k.o. ……….. na uštrb k.č. …….. i ……… u k.o. ………..

Isto tako, utvrđeno je da je 12. svibnja 2021.g. viša stručna suradnica Općine Lovran prijavila izvršenje pristupnog puta bez potrebne dokumentacije Državnom inspektoratu Republike Hrvatske navodeći da je nastavno na izvršeni očevid u travnju 2021. godine, u predmetu prodaje spomenutih nekretnina, od strane referentice kojoj je predmet raspoređen, utvrđeno je da su već izvršeni zemljani radovi na proširenju pristupnog puta do k.č. …….. i ………., obje u k.o. ………. u širini od 4,00 m, za koju Općina Lovran nije imala saznanja.

Slijedom navedenog, Povjerenstvo je utvrdilo kako je u konkretnom slučaju Općina Lovran prijavila ……………. Državnom inspektoratu Republike Hrvatske, odnosno da iz dostavljene dokumentacije ne proizlazi da bi dužnosnik Bojan Simonič pogodovao investitoru koji mu je odrađivao privatne poslove na način da mu je dao odobrenje da na štetu drugih vlasnika protuzakonito proširi put do svoje nekretnine.

U odnosu na navode da je načelnik Bojan Simonič počinio više kaznenih dijela, kao i da je skrivio automobilsku nesreću pod utjecajem droga, Povjerenstvo ističe da nije nadležno odlučivati o počinjenju mogućih kaznenih ili prekršajnih djela od strane dužnosnika te će proslijediti predmetnu prijavu i njezinu dopunu Državnom odvjetništvu Republike Hrvatske na daljnje nadležno postupanje.

Slijedom navedenog, odlučeno je kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur

Dostaviti:

1. Dužnosnik Bojan Simonič, elektronička dostava
2. Na znanje podnositelju prijave
3. Objava na internetskoj stranici Povjerenstva
4. Pismohrana